उत्तर प्रदेश के गोरखपुर जिले में पैदा हुए 52 साल के सौरभ कहते हैं कि उन के परिवार में पढ़ाईलिखाई का काफी अच्छा माहौल था और हर कोई आसानी से एमए पास कर लेता था. उन पर एमए करने का काफी प्रैशर था, लेकिन उन्होंने पिता से इजाजत ले कर थिएटर का रास्ता चुन लिया. ‘व्यू फ्रौम द ब्रिज’, ‘घासीराम कोतवाल’ और ‘लुक बैक इन एंगर’ नाटकों ने उन की जिंदगी की दिशा और दशा बदल दी. उस के बाद टैलीविजन और सिनेमा में बहुत औफर मिलने लगे. टैलीविजन सीरियल ‘तहकीकात’ की कामयाबी ने सौरभ के लिए हिंदी फिल्मों के दरवाजे खोल दिए और पहली बार शेखर कपूर की फिल्म ‘बैंडिट क्वीन’ में उन्हें अभिनय करने का मौका मिला. सौरभ बताते हैं कि सत्या फिल्म और उस फिल्म में उन के किरदार ‘कल्लू मामा’ को कामयाबी मिलने के बाद भी महीनों तक उन्हें काम नहीं मिला था. हताशा में उन्होंने मुंबई छोड़ने का मन बना लिया था. कुछेक छोटेमोटे रोल मिले पर वे उन्हें पसंद नहीं आए, लेकिन अच्छे रोल की खोज में वे भटकते रहे. फिल्म ‘जौली एलएलबी’ और ‘बर्फी’ ने उन्हें फिल्म इंडस्ट्री में फिर से जमने का मौका दिया. हिंदी फिल्मों में कौमेडी के गिरते स्तर के बारे में सौरभ शुक्ला कहते हैं कि कौमेडी का मतलब भौंडापन नहीं होता है. हर इंसान के दिल को जो किरदार या डायलौग गुदगुदाए वही असली कौमेडी है. अपनी आने वाली फिल्म ‘फ्रौड सैंया’ के बारे में सौरभ बताते हैं कि उस में उन्होंने एक ठग का बड़ा ही दिलचस्प किरदार निभाया है. इस के अलावा ‘जौली एलएलबी-2’ और अनुराग बसु की ‘जग्गा जासूस’ से उन्हें काफी उम्मीदें हैं. सौरभ शुक्ला बतौर निर्देशक भी कई गुणवत्तापरक फिल्मों का निर्देशन कर चुके हैं. इसीलिए जब भी देश के किसी कोने में खासकर राजधानी में रंगमंचीय गतिविधि में शामिल होने का न्योता मिलता है, सौरभ कभी इनकार नहीं करते. उम्मीद है सौरभ आगे भी अपने अभिनय से दर्शकों को लुभाते रहेंगे.